मारन के खिलाफ सीबीआई दर्ज करेगी मामला!  
सीबीआई केंद्रीय कपड़ा मंत्री दयानिधि मारन सहित इस दौरान लाइसेंस आवंटित करने में शामिल सभी लोगों के खिलाफ मामला दर्ज कर सकती है।
वर्ष 2001 से 2007 के दौरान दूरसंचार कम्पनियों को आवंटित लाइसेंस की जांच कर रही केंद्रीय जांच ब्यूरो (सीबीआई) केंद्रीय कपड़ा मंत्री दयानिधि मारन सहित इस दौरान लाइसेंस आवंटित करने में शामिल सभी लोगों के खिलाफ मामला दर्ज कर सकती है।  सीबीआई की प्रवक्ता धरणी मिश्रा ने पुष्टि करते हुए कहा कि सीबीआई मई 2004 से 14 मई 2007 तक लाइसेंस के आवंटन में तत्कालीन केंद्रीय दूरसंचार एवं सूचना प्रौद्योगिकी मंत्री मारन की भूमिका की जांच कर रही है। उन्होंने कहा, "जांच एजेंसी ने एक प्राथमिक जांच शुरू की है और हम मामले को देख रहे हैं। प्रक्रिया के तहत मामला दर्ज किया जा सकता है। इसके बाद सम्बंधित व्यक्तियों को पूछताछ के लिए बुलाया जाएगा।"  सीबीआई के एक सूत्र ने बताया, "जांच एजेंसी इस मामले में संलिप्त मारन सहित सभी लोगों के खिलाफ अगले 15 से 20 दिनों में मामला दर्ज करेगी।"